Tuisfliek van die maand: Knysna | Maroela Media
Met Neels van Jaarsveld en Marguerite Wheatly
Wat is ware, onselfsugtige liefde? Vra die romantiese komedie. Moet ŉ mens van adellike afkoms wees en jouself voordoen as iemand wie jy nie is nie, of raak die regte mense op die regte oomblik op mekaar verlief bloot omdat hulle eintlik maar net doodgewoon is?
Hierdie romantiese komedie is destyds uitgereik toe die publiek dalk in ŉ oormaat romantiese komedies verdrink het. Daar was net te veel yl draaiboeke met dieselfde soort stories en dieselfde struikelblokke in eenselwige karakters se paaie. Daarom dat hierdie lekkerlag-romanse so goed afgegaan het. Dit het in ŉ ander milieu afgespeel as ander soortgelyke komedies, terwyl Neels van Jaarsveld as die held Dolf se sjarme een van die rolprent se sterkste punte is.
Hy slaag daarin om ŉ normale ou met ŉ sleurwerk met soveel oortuiging en eerlikheid te speel dat ŉ mens hom enigiets vergewe. Daar is boonop ŉ lekker vonk tussen hom en Margaret Wheatly as ŉ meisie wat aan die Prins van Lichtenstein verloof is, maar dan kleinkoppie trek en op Knysna kom wegkruip waar sy, teen alle verwagtinge in, op Dolf verlief raak. Die rolprent ondersoek dan op humoristiese en vrolike wyse hoe teenoorgesteldes mekaar aantrek, en onpaar pare (odd couples) mekaar eintlik kan aanvul mits hul liefde eg is.
Hier en daar is daar slapstick-tonele wat neig om ŉ bietjie uit die raam te spring, maar oor die algemeen vonkel die tonele soos egte sjampanje. Dit word aanbeveel as jy op ŉ Sondagmiddag sommer net op jou rusbank wil lê en probeer vergeet van wat alles tans in ons politiek aan die gang is. Net die regte manier om aan die nare werklikheid te ontsnap.
Was glad nie vir my n goeie fliek gewees nie, een keer se kyk was genoeg.